মার্কিন প্রেসিডেন্ট নির্বাচনের আগে রাশিয়াই যে কম্পিউটার হ্যাকিং করেছিল, সে ব্যাপারে সংশয় রয়েছে প্রেসিডেন্ট ইলেক্ট ডোনাল্ড ট্রাম্পের। এমনিতে তিনি রুশ প্রেসিডন্ট ভ্লাদিমির পুতিন-ঘনিষ্ঠ হিসেবে পরিচিত।     প্রেসিডেন্ট নির্বাচনের আগে আমেরিকার বিভিন্ন নেতা এবং রাজনৈতিক দলের ই-মেল ও সার্ভার হ্যাক করার অভিযোগ উঠেছিল রাশিয়ার বিরুদ্ধে। মার্কিন গোয়েন্দারা তদন্ত করে নিশ্চিত হন তা নিয়ে। যার জেরে রাশিয়ার উপরে বেশ কিছু নিষেধাজ্ঞা চাপিয়ে আমেরিকায় কর্মরত ৩৫ জন রুশ অফিসারকে বহিষ্কার করেন বিদায়ী প্রেসিডেন্ট বারাক ওবামা। কিন্তু এত কিছু হওয়ার পরেও ফ্লোরিডায় মার আ লাগো এস্টেটে নববর্ষের পার্টিতে ঢোকার আগে  ডোনাল্ড ট্রাম্প বলছেন, ‘‘বিষয়টি নিয়ে আমরা যদি ঠিক না জানি, তা হলে সেটা অন্যায্য হবে। হ্যাকিংয়ে অন্য কারও হাতও থাকতে পারে। আমি এমন অনেক কিছু জানি, যেগুলো অনেকেই জানে না। তাই আমরা নিশ্চিত নই।’’ ট্রাম্প ঠিক কী জানেন, সে বিষয়ে প্রশ্ন করা হলে তিনি বলেন, ‘‘মঙ্গল বা বুধবার কিছু জানতে পারবেন আপনারা।’’ এর পরে প্রেসিডেন্ট ইলেক্টের সতর্কবার্তা, কোনও কম্পিউটারই হ্যাকিং থেকে সুরক্ষিত নয়। তার চেয়ে বরং সবাই কলম এবং কাগজ ব্যবহার করুক, চান ট্রাম্প। তাঁর কথায়, ‘‘যদি তেমন গুরুত্বপূর্ণ কোনও ব্যাপার হয়, তা হলে সেটা লিখে ফেলুন। তার পর যাঁকে জানানোর ক্যুরিয়ার করে দিন। পুরনো অভ্যাস হলেও এটা কিন্তু নিরাপদ।’’